་བྱེད། ངག་གི་སྨྲ་བརྗོད། སེམས་ཀྱི་བསམ་མནོ་མང་པོས་མ་ཡེངས་པར་ལྷའི་ང་རྒྱལ་དང་མ་བྲལ་བས་བསྙེན་གྲངས་སུ་མ་བཅད་པ་བཟླ། ལུས་ངག་ཡིད་ཀྱི་མཚམས་མ་བསྡམས་པར་སྔགས་བཟླས་པ་ནི་བསྙེན་པའི་གྲངས་སུ་མི་རྩི། །བཟླས་པ་དུས་ལས་འདས་པ་ཞེས་ཐུན་གྲངས་མང་ཉུང་བྱས་པ་དང་། བཟླས་པའི་ཕྱེད་གནས་གཅིག་ཏུ་བྱས་ཕྱེད་གཞན་དུ་སྤོས་ནས་བཟླས་པས་ཀྱང་བསྙེན་པ་མཚན་ཉིད་པའི་གོ་མི་ཆོད། །དུད་འགྲོའི་ལྕེ་དང་སྒོག་པ་སོགས་སྔགས་ནུས་ལ་གནོད་པའི་ཟས་དང་། རྫུན་སོགས་ངག་གི་སྤྱོད་ལམ། གནས་གྲོགས་ཡོ་བྱད་ཀྱི་གྲིབ། ཐེ་ཚོམ་སོགས་རྟོག་པ་ངན་པའི་བར་ཆད་མཐའ་དག་བསྒྲིམས་ཏེ་འབད་ནས་སྤངས། ནུས་བསྐྱེད་ཀྱི་ཟ་ཡིག་མིད། ངག་བྱིན་གྱིས་བརླབས་པ་དང་། ལྕེ་ལ་སྤུ་གྲི་གདགས་བདག་པ་སོགས་བླ་མ་དགོངས་འདུས་ཀྱི་མན་ངག་བཞིན་དུ་ལེགས་པར་བསྒྲུབས་ཟིན་པའི་རྫས་ཀྱིས་ཐུན་རེའི་ཉི་མ་བདུན་རེའི་ནང་དུ་གནས་སོ་སོར་བྱུག རྩ་གསུམ་ལ་སྔགས་འགྲུབ་པའི་གསོལ་བ་གདབ་ཅིང་བྱང་ཆུབ་ཀྱི་སེམས་བསྒོམ། བསགས་སྦྱང་གི་རིགས་དང་སྦྱིན་སྲེག་ལ་སོགས་པའི་ཐབས་ཁྱད་པར་ཅན་གྱིས་སྔགས་ཀྱི་གཟི་བྱིན་དང་སྟོབས་བསྐྱེད། ཁམས་གསེང་བ་སོགས་ཀྱི་དུས་ཕྲེང་བ་ལ་མདུད་པ་བྱས་པ་ཁྲོ་ཞལ་དུ་དམིགས་ནས་གདན་ཁར་བཞག་ཅིང་གོས་ཀྱིས་གཡོགས་པས་སྟན་སྲུང་ཞིང་སྟན་གྱི་གྲོད་མ་ཡལ་བར་བྱེད། ཆོས་བཤད་གདོན་འདུལ་བགེགས་བསྐྲད་སྲུང་མདུད་སྟེར་བ་ལས་ཚོགས་སྒྲུབ་པ་སོགས་མི་བྱ། སྒྲུབ་ཁང་དུ་དམ་ཉམས་ཡུག་ས་མཛེ་ཕོ་དམེ་ཅན་འོང་མི་ཅུག་ཅིང་དེ་དག་གི་ལག་ནས་འོང་བའི་ཟས་ལའང་འཛེམ། ཁྱི་དང་ཞིམ་བུའང་བཀག གནས་མི་སྤོ། གདན་མི་སྤྲུགས། སྐྲ་སེན་མི་བྲེག མཆིལ་སྣབས་འགྲིམ་ལམ་དུ་མི་འདོར་ཟེར། མེ་ལ་ཕུ་མི་འདེབས། མཚོན་རྩེ་ཁར་མི་བཅུག ཕྲེང་བ་མི་ལག་མི་འགྲིམ། རང་གི་ཉལ་མལ་དུ་གཞན་མི་གཏོང་། གོས་གཞན་ལ་མི་སྐོན། གཞུ་མི་ཕབ། མདའ་མི་གཅོག མཚོན་ཆའི་རིགས་ལ་མི་འགོམ། བཟང་རྟགས་སོགས་ལ་དགའ་བྲོད་རློམ་སེམས་བྱུང་ན་བདུད་འཇུག་པ་ཡིན་པས་གྲུབ་པ་མ་ཐོབ་བར་ལྷ་དང་དངོས་སུ་མཇལ་ཡང་བག་ཆགས་འཁྲུལ་སྣང་ཙམ་ཡིན་པས་རང་ཉིད་བློ་ཆུང་བར་ཤེས་པར་བྱ། ངན་རྟགས་བྱུང་ཡང་སྒྱུ་མ་ལྟ་བུར་ཤེས་པས་ཁུ་འཕྲིག་མི་བྱ། སུན་ཉམས་བྱུང་ན་བླ་མ་གོང་མ་རྣམས་ཀྱི་བཟོད་སྲན་དཀའ་སྤྱད་ཀྱི་ཚུལ་ལ་གཞིག་སྟེ་ཧུར་ཐག་བྱ། དེ་ཡང་མཚམས་ལ་ཞུགས་མ་ཐག་ནས་ངང་ཐུང་གིས་ཉིན་མཚན་ངོ་མི་ཤེས་པ་ལྟ་བུའི་བ་ཚུབ་རྟ་ཚུབ་དེ་འཕྲལ་འཇུར་མདོག་འདྲ་ཅི་ཡོང་ནའང་། རེ་ཞིག་ནས་ཁམས་དུབ་སྟེ་ཇེ་ལྷོད་ལ་ཤོར་ནས་རིམ་གྱིས་གེགས་དང་ནད་འཇུག་པ་ཡིན་པས་དེ་འདྲ་མི་བྱ། །ཐོག་མར་ཁོག་གྲིམས་ལ་ཕྱི་ལྷོད་པས་སོས་དལ་ཞིང་ཡངས་པ་ཧ་ཅང་འཇུར་དྲག་ཏུ་མ་སོང་བར་བྱ། བར་དུ་སྒོ་གསུམ་འཇུག་པ་གཅིག་ཏུ་དྲིལ་ནས་འཇུར་ལ་བཏབ། མཇུག་ནས་མར་ཡངས་ཧོབ་སྟེ་བཞག་པ་ལྟ་བུ་མ་ཡིན་པར་ཇེ་ཡང་ཇེ་ལྷོད་ལ་བཏང་སྟེ་དགེ་སྦྱོར་ནས་འདྲ་བ་ཞིག་བྱས་ན་གེགས་ཆུང་ལ་ཁྱད་ཆེ་བ་ཡིན་པས་དེ་ལྟར་བྱ། འོན་ཀྱང་སྒྲུབ་ཡུན་རིང་ལ་དམིགས་བཟླས་རྣམ་གཡེང་དུ་ཤོར་ན་དོན་མེད་སྟོང་ལས་སུ་ཟད་པས་འཇུར་ལ་ཡུན་ཐུང་བར་བྱས་ནས་ལན་གསུམ་མམ་ལན་བདུན་སྤོགས་ཏེ་བསྒྲུབ་ན་སྐལ་པ་མེད་པས་ཀྱང་འགྲུབ་པར་གསུངས། མཚམས་གྲོལ་མ་ཐག་མིག་ཉི་ཟླའི་ཕྱོགས་སུ་བལྟས་པས་ཚེ་ཉི་ཟླ་དང་མཉམ་པའི་རྟེན་འབྲེལ་དང་། དགྲ་ཕྱོགས་སུ་བལྟས་ལ་ལྟ་སྟངས་བྱས་པས་དེ་མྱུར་དུ་ཐུལ་བའི་དགོས་པ་དང་། རྟེན་གསུམ་ལ་ཕྱག་མཆོད་དང་སྤང་སྐོང་ཕྱག་བརྒྱ་པ་བཀླག་ན་དོན་གཉིས་འགྲུབ་པའི་རྟེན་འབྲེལ་དང་། སཱཙྪ་ཆུ་སྦྱིན་བྱས་ན་གཞན་དོན་རྒྱ་ཆེན་འབྱུང་བའི་རྟེན་འབྲེལ་ཡོད། ནང་མཚམས་གྲོལ་ནས་ཐོག་མར་དམ་ཚིག་གཙང་མའི་མི་རེ་གཉིས་དང་འཕྲད། དེ་ནས་རིམ་བཞིན་ཡངས་པ་བྱས་ཏེ་གྲིབ་དང་བགས་ཀྱིས་འདྲིས་སུ་འཇུག མདོར་ན་སྤང་བླང་གི་རིམ་པ་མ་ནོར་བ་ཚུལ་བཞིན་དུ་བྱས་ཏེ་ཡེངས་མེད་རྩེ་གཅིག་པས་སྒྲུབ་པ་མཐར་སོན་པར་བྱས་ན་སྐལ་པ་དང་མཚམས་པའི་དངོས་གྲུབ་ཐོབ་པ་ལ་ཐེ་ཚོམ་མ་མཆིས་སོ། །རྩ་བའི་གཉིས་པ་ལས་སྦྱོར་ལ། །མཆོག་དང་ཕལ་པ་གཉིས། དང་པོ་ནི། གནས་ལུགས་དག་མཉམ་བདེན་པ་དབྱེར་མེད་ཆེན་པོ་ཐིག་ལེ་ཉག་གཅིག་གི་དོན་བླ་མའི་མན་ངག་ལ་བརྟེན་ནས་སོ་སོ་རང་གི་ཡིད་ཆེས་པར་ལྟ་བའི་རྫོང་གཏན་ལ་ཕབ། དེ་མངོན་དུ་འགྱུར་ཕྱིར་དབྱིབས་སྔགས་ཆོས་ཀྱི་རྣལ་འབྱོར་ཟབ་མོ་སྒོམ་པའི་འཕྲང་ལ་གཅུན་པས་རླུང་སེམས་ལ་རང་དབང་ཐོབ་ཅིང་རིག་པ་ཡེ་ཤེས་མངོན་དུ་གྱུར་ནས་འཁོར་འདས་ཀྱི་སྟོང་སྲོག་ལ་མངའ་དབང་བསྒྱུར་བ་འགྱུར་མེད་ཡེ་ཤེས་རྡོ་རྗེ་སྐུ་བདུད་བཞི་ལས་རྣམ་པར་རྒྱལ་བ་དཔལ་ཧེ་རུ་ཀའི་གོ་འཕང་ལ་སྦྱོར་བ་ནི་མཆོག་གི་ལས་སྦྱོར་རོ། །གཉིས་པ་ཕལ་པ་ནི། རབ་བསྐྱེད་རྫོགས་ཀྱི་ལམ་ནས་སྣང་སེམས་ལ་རང་དབང་ཐོབ་པའམ་འབྲིང་བསྐྱེད་རིམ་མཐར་ཕྱིན་པའི་ཏིང་ངེ་འཛིན་གྲུབ་པའམ། ཐ་མ་སྔགས་ཀྱི་བཟླས་པ་ཚད་དང་ལྡན་པར་སོང་བའི་སྒྲུབ་པ་པོས་སྔགས་ཏིང་ངེ་འཛིན་ལ་བརྟེན་ནས་ལས་སྣ་ཚོགས་བསྒྲུབ་པར་བྱ་བ་སྟེ་དེ་ལའང་རྫས་སོགས་ཕྱི་རོལ་གྱི་ཡན་ལག་ལ་མི་ལྟོས་པ་དང་། ལྟོས་པ་གཉིས། དང་པོ་ནི་སྔགས་དང་དམིགས་པ་ཁོ་ནས་ཞི་སོགས་བསྒྲུབ་པའོ། །གཉིས་པ་ནི། གཏོར་མ་འཕྲུལ་འཁོར་སྦྱིན་སྲེག་སོགས་ལ་བརྟེན་ནས་ཞི་རྒྱས་དབང་དྲག་གི་ལས་རབ་འབྱམས་བསྒྲུབ་པའོ། །དེ་དག་རྒྱས་པར་དབྱེ་ན་ཚད་མེད་ཀྱང་རིགས་བསྡུ་ན་རྫས་སྔགས་དམིགས་པའི་འཕྲུལ་འཁོར་གསུམ་དུ་འདུ་ཞིང་། བྲིས་པའི་འཕྲུལ་འཁོར་སྔགས་སམ་རྫས་སུ་འདུས་ཀྱང་དེ་ལས་ལོགས་སུ་ཕྱེ་ན་བཟླས་པ་སྔགས་ཀྱི་འཕྲུལ་འཁོར། བྲི་བ་ཙཀྲའི་འཕྲུལ་འཁོར། བསགས་པ་རྫས་ཀྱི་འཕྲུལ་འཁོར། དམིགས་པ་ཏིང་ངེ་འཛིན་གྱི་འཕྲུལ་འཁོར་དང་བཞི་ལས། དང་པོ་རྩ་བའི་བསྙེན་པ་དང་། སྲུང་བཟློག་བསད་པ་སོགས་ལས་ཀྱི་ཤམ་བུ་གདགས་པའོ། །གཉིས་པ་སྲོག་སྒྲུབ་དང་མནན་གཏད་སེལ་དང་འགོང་ཆོག་རླུང་འཁོར་སོགས་ཀྱི་ལིངྒ་འཁོར་ལོ་དེ་དག་བྲི་གཞི། བྲི་རྫས། བྲི་ཚུལ། སྒྲུབ་ལུགས་རྣམས་རང་གཞུང་དུ་བསྟན་པ་བཞིན་དུ་ཤེས་པར་བྱའོ། །གསུམ་པ་བསྙེན་སྒྲུབ་ཀྱི་སྐབས་སུ་སྒྲུབ་རྟེན་མཆོད་སྐོང་གི་རྫས་དང་ལས་སྦྱོར་གྱི་སྐབས་སུ་སོ་སོའི་ལས་ཀྱི་རྫས་རྣམས་ཚད་དང་ལྡན་པ་འདུ་བར་བྱའོ། །བཞི་པ་བསྙེན་སྒྲུབ་ལས་ཀྱི་རིམ་པ་སོ་སོའི་སྐབས་ནས་འབྱུང་བ་བཞིན་ཉམས་སུ་བླང་ངོ་། །རྫས་སྔགས་ཏིང་འཛིན་དེ་དག་ཀྱང་ཆིག་རྐྱང་གཉིས་ལྡན་ཀུན་ཚོགས་ཀྱི་རིམ་པས་ལས་སྒྲུབ་ཚུལ་གྱི་ལག་ལེན་རྒྱས་བསྡུས་ཅི་རིགས་པར་འབྱུང་བས་རྣལ་འབྱོར་པས་དུས་ཉམས་སྦྱར་བའི་གནད་ལ་མཁས་པས་འཇུག་པར་བྱ་སྟེ་དེ་དག་ནི་གཙོ་བོ་ལྷ་ལ་བརྟེན་པའི་ལས་ཡིན་ནོ། །འཁོར་ལ་བརྟེན་ནས་ལས་སྒྲུབ་པའང་། སྣང་སྲིད་ཀྱི་དྲེགས་པ་ལ་ཚད་མེད་པས་དེ་དག་ལས་གང་ཡང་རུང་བའམ། དེ་དག་གི་སྡེ་དཔོན་ཆེན་པོ་སུམ་ཅུའམ། དེ་བསྡུ་ན་སྔགས་བདག་དྲེགས་པ་བཅོ་བརྒྱད་དང་། དེ་ཡང་བསྡུ་ན་སྨྱོ་འབོག་གཏོང་བ་རྒྱལ་པོ། རིམས་ཡམས་གཏོང་བ་མ་མོ། མཛེ་ཤུ་གཏོང་བ་ཀླུ་སོགས་སྡེ་བརྒྱད་དྲེགས་པ་ལ་བརྟེན་པའི་སྲོག་སེར་ལྟས་ངན་ལ་སོགས་པའི་ལས་སྣ་ཚོགས་བསྒྲུབ་པ་ནི་འཁོར་གིང་བརྒྱད་ལ་བརྟེན་པའི་ལས་སོ། །དེ་ལྟར་གཙོ་གིང་གི་དྲག་སྔགས་དང་། དེ་ལས་འཕྲོས་པ་དྲང་སྲོང་དྲེགས་པའི་དམོད་པ་ངན་སྔགས་ཀྱི་ལས་སྣ་ཚོགས་པ་དག་ཀྱང་བསྟན་འགྲོ་ཕན་བདེའི་གསོས་དང་སྔགས་ཀྱི་བསྟན་པའི་བཙས་སུ་འགྱུར་ན་ཐབས་མཁས་བྱང་སེམས་བློ་དང་ལྡན་པ་རྣམས་ཀྱིས་ཚུལ་བཞིན་ལག་ལེན་དུ་ཁེལ་བར་བྱ་སྟེ་དེ་དག་ནི་ལས་སྦྱོར་གྱི་ཚུལ་མདོ་ཙམ་བརྗོད་པའོ། །སྤྱིར་དྲག་སྔགས་ཉམས་སུ་ལེན་པ་ལ་གནད་དང་ལྡན་པ་གལ་ཆེ་ཏེ། དམ་པའི་ཆོས་ཀྱི་རང་རྒྱུད་མ་སྦྱངས་པ་གང་དག་ཚེ་འདིའི་རང་དོན་ཡུད་ཙམ་ལ་ཆགས་ནས་གཞན་གྱི་སྡུག་བསྔལ་ལ་ཇི་མི་སྙམ་པར་སྦྱོར་ངན་གྱི་དམིགས་པ་རྒྱུན་ཆགས་སུ་གོམས་ཤིང་དྲག་སྔགས་བཟླས་པས་གནས་སྐབས་གཞན་ལ་གནོད་པ་ཙམ་གྲུབ་ཀྱང་། ཕྱི་མར་དེ་ལས་བརྒྱ་སྟོང་འགྱུར་གྱིས་ཆེས་ལྕི་བའི་རྣམ་སྨིན་རང་ལ་འཁོར་བའི་ཕྱིར་ཕུང་ཀྲོལ་ཤིན་ཏུ་ཆེ་བ་བྲམ་ཟེ་ཙ་ན་ཀའི་ལོ་རྒྱུས་ལྟ་བུ་ཡིན་པ་ཤེས་པར་བྱས་ནས། མནར་མེད་ལ་སོགས་པ་བཟོད་དཀའི་སྡུག་བསྔལ་ལ་ཡང་ཡང་སྤྱོད་པ་རང་གི་མར་གྱུར་པའི་སེམས་ཅན་འདི་ཀུན་སྡུག་བསྔལ་མི་འདོད་མི་བཟོད་པ་ལ་རང་དང་ཁྱད་ཅུང་ཟད་མེད་ཀྱང་རྨོངས་པས་བསྒྲིབས་ཤིང་ཉོན་མོངས་པས་སེམས་བསྒྱུར་བའི་ཕྱིར་རང་དབང་རྡུལ་ཙམ་ཡང་མེད་པར་མཚམས་མེད་པ་དང་ཐེག་པ་ཆེན་པོའི་ཆོས་དང་དེ་འཛིན་ལ་གནོད་པ་སོགས་ཤིན་ཏུ་ལྕི་བའི་ལས་བྱེད་པ་གང་དག་ཆོས་བསྟན་པ་སོགས་ཞི་བའི་ཐབས་ཀྱི་འཁོར་བ་ནས་བསྒྲལ་བའི་སྐལ་པ་མི་ལྡན་པ་རྣམས་ལ་ལྷག་པར་སྙིང་རྗེ་བསྐྱེད་དེ། དེ་རྣམས་ཐུགས་རྗེ་ཤུགས་ཀྱིས་སྒྲོལ་བའི་ཕྱིར་དྲག་སྔགས་ཉམས་སུ་ལེན་པ་ཡིན་ལ། དྲག་པོའི་ལས་འདིར་སྙིང་རྗེ་མེད་ན་ལས་ཀྱིས་རུ་ཏྲར་གོལ་ཞིང་། སྙིང་རྗེ་ཆུང་ན་གདུལ་དཀའ་ཡལ་བར་འདོར་བའི་ཕྱིར་སྙིང་རྗེ་ཆེན་པོ་ཅན་གྱིས་བསྒྲུབ་བྱ་ཡིན་ནོ། །དེའི་གྲོགས་ཤེས་རབ་སྟེ་སྒྲོལ་བའི་ཐབས་ལ་མཁས་པའི་ཤེས་རབ་མེད་ན་བསྒྲལ་བའི་སྙིང་སྟོབས་མི་འབྱུང་ལ། ཤེས་རབ་རྩལ་མ་རྫོགས་པར་སྟོབས་ཆུང་ན་སྒྲོལ་བ་གནས་སུ་མི་སྟོབ་པའི་ཕྱིར་ཤེས་རབ་ཆེན་པོ་དགོས་སོ། །དེས་ན་ཡེ་ཤེས་ཀྱི་གདངས་ལས་ཤར་བའི་སྙིང་རྗེ་དང་ཤེས་རབ་ཁྱད་པར་འཕགས་པའི་སྟོབས་ཀྱིས་གདུལ་དཀའ་སྒྲོལ་བ་ལ་ཤིན་ཏུ་སྤྲོས་པའི་བརྟུལ་ཞུགས་ཀྱི་རྩལ་རྫོགས་པ་ལས་སྒྲོལ་བ་ཚད་དུ་ཕྱིན་པའི་འཚེངས་པ་གསུམ་ལྡན་དུ་འབྱུང་བས་ན་འདི་ལྟ་བུ་ནི་གསང་སྔགས་ཀྱི་ལམ་གཞན་ལས་ཀྱང་ཆེས་ཟབ་པ་ཡིན་པས་ཧེ་རུ་ཀའི་རྒྱུད་རྣམས་དང་། པདྨ་ཐོད་ཕྲེང་ལ་སོགས་པའི་རིག་འཛིན་རྣམས་ཀྱིས་ལུང་དང་མན་ངག་ལས་ཆེ་ཐང་དུ་བསྔགས་པ་ཡིན་ནོ། །སེང་གེའི་རྩལ་གྱིས་བགྲོད་པའི་གནས་སུ་ཝ་མཆོངས་ན་ཉམས་ཉེས་པ་ལྟར་བློ་དང་བརྩེ་བ་དམན་པས་ཇི་བཞིན་འཁྱོང་དཀའ་བས་ཁེ་ཉན་ཤིན་ཏུ་ཆེ་བ་ཡིན་ལ། ཚུལ་བཞིན་གནད་དང་ལྡན་པས་འཇམ་དཔལ་ཁྲོ་བོ་འདི་ཉིད་ལྷར་བཟུང་ན་བྱིན་རླབས་ཆེ་ཞིང་བར་ཆད་མེད་ལ། སྙིགས་མ་ཉོན་མོངས་རགས་པའི་དུས་འདིར་ལྷག་པར་འགྲུབ་ཉེ་ཞིང་དམ་ཅན་དྲེགས་པ་བྲན་དུ་འཁོལ་ནས་མངོན་སྤྱོད་གཙོ་བོར་གྱུར་པའི་ལས་རྣམས་ཐོགས་པ་མེད་པར་འགྲུབ་ཅིང་། ཆེ་བཙན་འགྲན་ཟླ་མེད་པའི་ནུས་སྟོབས་ལྷག་པར་འབར་ནས་བདུད་དང་བདུད་ཀྱི་ཕྱོགས་ཀྱིས་བརྫི་བ་མེད་པས་ལམ་གྱི་བགྲོད་པ་མིག་འཕྲུལ་ལྟར་ཆེས་མྱུར་བས་མཐར་ཐུག་མཆོག་གི་དངོས་གྲུབ་ཐོབ་པ་འཇམ་དཔལ་བཤེས་གཉེན་དང་གནུབས་ཆེན་སངས་རྒྱས་ཡེ་ཤེས་ཀྱི་རྣམ་ཐར་ལྟ་བུ་ཡིན་པས་མི་ཡི་རྟེན་ལ་སྙིང་པོ་སྔགས་ཀྱི་ལམ་ཟབ་མོ་ཉམས་སུ་ལེན་པའི་སྐལ་པ་དང་ལྡན་པའི་དུས་འདིར་རིག་འཛིན་དཔའ་བོ་རྣམས་ཀྱི་གསང་ལམ་འདི་ཉིད་ལ་ཕྱིན་ཅི་མ་ལོག་པར་འཇུག་ནས་སྒོམ་པ་མཐར་འཁྱོལ་བས། ལྟ་བའི་རྫོང་ཟིན་ནས་སྒོམ་པའི་འཕྲང་བགྲོད་དེ་བདུད་བཞི་བཅོམ་དུག་གསུམ་བསད། འགྲོ་དྲུག་གི་གཡང་ས་ཆོད་ནས་འཇམ་དཔལ་དུས་དགྲའི་དབང་པོ་ཁྲོ་ཆུ་དུག་གདོང་གི་གོ་འཕང་མངོན་དུ་ཐོབ་པར་བྱའོ། །འདིར་སྨྲས་པ། རྒྱལ་བ་ཀུན་གྱི་ཡེ་ཤེས་རྡོ་རྗེ་ནི། །འཁོར་འདས་ཀུན་ལ་དབང་བསྒྱུར་ཆེ་བའི་མཆོག །སྲོག་འཕྲོག་གཤིན་རྗེའི་གཤེད་པོ་ཧ་ལའི་གདོང་། །བདུད་སྡེའི་སྲོག་དབུགས་དུས་གཅིག་ཟ་མཛད་གང་། །བསྙེན་ཅིང་སྒྲུབ་པའི་ཐབས་ཚུལ་ཞོ་འཐུང་རུས། །རྒྱུད་ལུང་དགོངས་དོན་རྩེ་མོ་བརྒྱ་རྔམས་ཤིང་། ཟབ་དོན་མན་ངག་དུ་མའི་མེ་ལྕེ་ཅན། །ལས་ལྡན་དབང་པོའི་ལག་ཆར་དེང་འདིར་སྦྱིན། །གཤེད་སྐོར་རྒྱུད་ལུང་མན་ངག་འཛིན་མའི་ཁྱོན། །བློ་གྲོས་ཐིག་གུའི་ལྟོ་ཅན་གོམ་པའི་སྟབས། གཅིག་གིས་གཞལ་ཚེ་རྨོངས་པའི་སྟོབས་ལྡན་གང་། །མི་མངོན་ནོར་འཛིན་འོག་ཏུ་ཡིབས་པ་བཞིན། །གོ་རིམ་གནད་ཀྱི་ཚུལ་རྣམས་མ་འཁྲུགས་ཤིང་། །སྤང་བླང་དགོས་པའི་དོན་རྣམས་མ་ཉམས་པར། །སྔོན་བྱོན་མཁས་པའི་ཚོགས་ཀྱི་ལེགས་བཤད་དང་། །དཔལ་ལྡན་བླ་མའི་ཞལ་ལུང་ཇི་བཞིན་བཀོད། །འོན་ཏེ་ཅུང་ཟད་སྤྲོས་པ་དོན་གནད་རྣམས། །ཤེས་ཕྱིར་ཡིན་གྱི་མཁས་འདོད་འགྲན་སེམས་མིན། །དགོས་པ་རང་དང་སྐལ་མཉམ་འགའ་ཞིག་ལ། །ཕན་ཕྱིར་ཡིན་གྱི་གྲགས་འདོད་ངན་གཡོ་མིན། །
གསང་ཆེན་ཐིག་པའི་འོ་མ་མི་འཛའ་ཞིང་། །སྙན་བརྒྱུད་གདམས་པའི་དགོངས་དོན་མ་གི་ཏ། །ཐོས་ཚེ་ངན་སྨྲས་དུག་ལྕེ་རྐྱོང་བ་ཡི། །མཁས་རློམ་དུག་སྦྲུལ་ས་འོག་ཁུང་བུར་ཉོལ། །མེ་ཏོག་རོ་བཅུད་མྱང་ལ་ཡིད་སྤྲོ་བའི། །བུང་བའི་རྣམ་ཐར་ཇི་བཞིན་ཟབ་ཆོས་ལ། །ཐོས་དང་བསམ་པས་ལྷུར་ལེན་ལ་བརྩོན་པའི། །སྐལ་ལྡན་ཚོགས་རྣམས་དགའ་བའི་གར་བྱོས་ཤིག། སྨིན་བྱེད་དབང་གི་བ་དན་ལེགས་བསྐྱོད་ཅིང་། །བསྙེན་སྒྲུབ་རིམ་པ་གཉིས་ཀྱི་གཟིངས་ཞུགས་ནས། །དངོས་གྲུབ་རྣམ་པ་གཉིས་ཀྱི་ནོར་བུ་ཡིས། །རང་གཞན་གཏན་གྱི་དབུལ་བ་སེལ་བར་གྱིས། །གཤེད་སྐོར་རྒྱུད་ལུང་གནམ་ལྕགས་ལས་གྲུབ་པའི། །དྲག་སྔགས་རྩིབས་སྟོང་འབར་བའི་འཁོར་ལོ་ནི། །མན་ངག་ཧ་ལ་ནག་པོའི་ངར་བཏགས་པས། །ཕས་རྒོལ་བདུད་དགྲ་མ་ལུས་ཕྱེ་མར་རློག །ལྷག་བསམ་རབ་དཀར་འབད་པས་སྦྱར་ན་ཡང་། །སྒྲིབ་གཉིས་འཆིང་གི་སྲིད་འདིར་རིང་བཅིང་གཞི། །ཆེས་ཆེར་ཉེས་དེ་ཡེ་ཤེས་ལེགས་བརྙེས་དེར། །ཁོ་བོས་ཡོངས་མཐོལ་འདོད་དོན་མཆོག་དངོས་སྩོལ། །ཚུལ་འདིར་འབད་པའི་ལེགས་བྱས་མཐུ་ཡིས་འདིར་ཞུགས་ཀུན། །སྲིད་གསུམ་བདུད་དགྲའི་གཡུལ་ལས་རྣམ་པར་རྒྱལ་ནས་ཀྱང་། །འཁོར་འདས་སྲོག་ལ་དབང་བསྒྱུར་གཤིན་རྗེ་གཤེད་པོ་ཡི། །གོ་འཕང་མངོན་གྱུར་འགྲོ་ཀུན་བདུད་ལས་སྒྲོལ་བར་ཤོག །དེ་ལྟར་འཇམ་དཔལ་གཤིན་རྗེའི་གཤེད་ཁྲོ་ཆུ་དུག་གདོང་ནག་པོའི་བསྙེན་ཡིག་རབ་ཏུ་གསལ་བ་འདི་རྨོངས་རྟུལ་དཱ་རི་དྲ་པ། འཇམ་དཔལ་ནོར་བུ་པདྨ་དབང་གི་རྒྱལ་པོའམ། ཟིལ་གནོན་ཁྲག་འཐུང་རྡོ་རྗེ་བཞད་པ་རྩལ་གྱིས་རབ་རྒྱལ་ས་སྦྲུལ་ཆོ